Сокращённое Молебное Пение Мирянским Чином Во Время Губительного Поветрия и Смертоносныя Заразы

Все: Боже, очисти мя грешнаго, и помилуй мя! (*3 раза*)

Чтец: Молитвами святых отец наших, Господи Иисусе Христе Боже наш, помилуй нас!

Все: Святый Боже, Святый Крепкий, Святый Безсмертный, помилуй нас. (*3 раза*)

Слава Отцу и Сыну и Святому Духу, и ныне и присно и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша; Святый, посети и исцели немощи наша, имене Твоего ради.

Господи, помилуй. (*3 раза*).

Слава, и ныне:

Отче наш, Иже еси на Небесех! Да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь; и остави нам долги наша, якоже и мы оставляем должником нашим; и не введи нас во искушение, но избави нас от лукаваго.

Молитвами святых отец наших, Господи Иисусе Христе, Боже наш, помилуй нас. Аминь.

Господи, помилуй. (*12 раз*).

Слава, и ныне:

Приидите, поклонимся Цареви нашему Богу. (*Поклон.*)

Приидите, поклонимся и припадем Христу, Цареви нашему Богу. (*Поклон.*)

Приидите, поклонимся и припадем Самому Христу, Цареви и Богу нашему. (*Поклон.*)

Глас 4:

Скорый в заступлении Един сый, Христе, скорое свыше покажи посещение страждущым рабом Твоим, и избави от неду́г и горьких болезней, и воздвигни еже пети Тя и славити непрестанно, молитвами Богородицы, Едине Человеколюбче

Слава Отцу и Сыну и Святому Духу, и ныне и присно и во веки веков. Аминь.

Глас 2:

На одре́ болезни лежащих и смертною раною уя΄звленных, якоже иногда воздвигл еси, Спасе, Петрову тещу и разслабленнаго на одре́ носимаго, сице и ныне, Милосерде, страждущих посети и исцели: Ты бо Един еси недуги и болезни рода нашего понесы΄й и вся могий, яко Многомилостив.

Чтец: Помилуй нас, Боже по велицей милости Твоей, молим Ти ся, услыши и помилуй.

Все: Господи помилуй, Господи помилуй, Господи помилуй

Чтец: Еще молимся о Господине нашем Блаженейшим Митрополите Тихоне, и о Господине нашем Высокопреосвященнейшем архиепископе Вениамине, и всей во Христе братии нашей.

Все: Господи помилуй, Господи помилуй, Господи помилуй

Чтец: Еще молимся о Богохранимей стране нашей, властех и воинстве ея, да тихое и безмолвное житие поживем во всяком благочестии и чистоте.

Все: Господи помилуй, Господи помилуй, Господи помилуй

Чтец: Еще молимся о милости, жизни, мире, здравии, спасении, посещении, прощение и оставлении грехов рабов Божиих, братии святаго храма сего.

Все: Господи помилуй, Господи помилуй, Господи помилуй

Чтец: Еще молимся о еже сохранитися граду сему, и святому дому сему, и всякому граду и стране, от Коронавируса, глада, губительства, труса, потопа, огня, меча, нашествия иноплеменников и междоусобныя брани; о еже милостиву и благоуветливу быти благому и человеколюбивому Богу нашему, отвратити всякий гнев на ны движимый, и избавити ны от належащаго и праведнаго Своего прещения и помиловати ны.

Все: Господи помилуй, Господи помилуй, Господи помилуй

Чтец: Еще молимся и о еже услышати Господу Богу глас моления нас, грешных, и помиловати нас.

Все: Господи помилуй, Господи помилуй, Господи помилуй

Чтец: Молитвами святых отец наших, Господи Иисусе Христе Боже наш, помилуй нас!

Все: Аминь

Чтец: Господу помолимся.

Все: Господи помилуй.

Чтец: Господи Боже наш, призри с высоты святыя Твоея на молитву нас грешных и недостойных рабов Твоих, беззаконьми нашими Твою благость прогневавших, и милосердие Твое раздраживших, и не вниди в суд с рабами Твоими, но отврати страшный гнев Твой праведно на нас движимый, утоли губительное прещение, устави грозный Твой меч, невидимо безвременно секущий нас, и пощади нищих и убогих рабов Твоих, и не затвори в смерти души наша, в покаянии сокрушенным сердцем и со слезами к Тебе, Милосердому, Благоуветливому, и Благопременительному Богу нашему припадающих.

Твое бо есть еже миловати и спасати нас, Боже наш, и Тебе славу возсылаем, Отцу и Сыну и Святому Духу, ныне и присно и во веки веков. Аминь.

Все: Слава Отцу и Сыну и Святому Духу, и ныне и присно и во веки веков. Аминь. Господи помилуй, Господи помилуй, Господи помилуй. Господи благослови!

Чтец: Молитвами святых отец наших, молитвами Пресвятыя Богородицы и Приснодевы Марии, силою Честнаго и Животворящаго Креста, предстательствы честных Небесных Сил Бесплотных, молитвами честнаго, славнаго Пророка, Предтечи, и Крестителя Иоанна, молитвами святых славных и всехвальных апостол, молитвами всех святых в земле Американских просиявших, молитвами всех святых безсребренных целителей, святых и праведных Богоотец Иоакима и Анны, и всех святых, Господи, Иисусе Христе, Боже наш, помилует и спасет нас.

Все: Аминь.

Чтец: Молитвами святых отец наших, Господи Иисусе Христе Боже наш, помилуй нас!

Все: Аминь. Господи помилуй, Господи помилуй, Господи помилуй.